Debati i dytë i kandidatëve republikanë
Kandidatët republikanë për zgjedhjet presidenciale 2016 do të “ndeshen” në debatin e tyre të dytë televiziv
Kandidatët presidencialë republikanë mblidhen nesër në Bibliotekën Presidenciale “Ronald Reagan”, në Kaliforni, për të marrë pjesë në debatin e tyre të dytë televiziv, që këtë radhë do të transmetohet nga kanali CNN. Njëmbëdhjetë kandidatë do të ngjiten këtë herë në skenë, përfshirë zotin Donald Trump, i cili kryeson në sondazhe. Donald Trump do të vendoset sërish në qendër të vëmendjes gjatë debatit të dytë të republikanëve. Ai e ka zgjeruar diferencën me të cilën kryeson në sondazhet e opinionit publik, që nga debati i fundit muajin e kaluar, dhe vazhdon të bëjë premtime të guximshme. Këtë radhë, ai do të përballet me më shumë kritika nga rivalët e tij, ndër të cilët është edhe një tjetër jo-politikan, neurokirurgu Ben Carson. Ish-drejtuesja në biznes, Carly Fiorina, do t’i bashkohet këtë radhë debatit republikan, si një tjetër emër i ri që mund t’i kushtojë kandidatëve më me përvojë, si ish-guvernatori i Floridës Jeb Bush, i cili ka vazhduar të sulmojë zotin Trump, si dhe ka prezantuar një plan të ri ekonomik. Shumë prej rivalëve të zotit Trump shpresojnë të marrin një pjesë të vëmendjes, ndër ta edhe Senatori Ted Cruz, një kundërshtar kryesor i marrëveshjes bërthamore me Iranin. Rivalët e zotit Trump do të përpiqen ta sulmojnë atë pa zemëruar mbështetësit e tij, thotë analisti Stuart Rothenberg. Debati u ofron kandidatëve edhe mundësinë për t’iu afruar më shumë votuesve, thotë analisti republikan Scot Faulkner. Hillary Clinton dhe sfidantët e tjerë demokratë do të zhvillojnë debatin e tyre të parë muajin tjetër.